Die puntetabel voorlopers, die Bulls, kan indien hulle die Lions klop, vir die eerste keer sedert 2009 in ‘n tuiseindwedstryd op Loftus speel.
As daar motivering vir ‘n oorwinning kortkom, hoef die Bulls net te kyk na die vooruitsig van ‘n tuisfinaal volgende week, agtereenvolgende oorwinnings teen die Lions en die sukses met die SuperRugby-Unlocked reeks.
Die geskiedenis wys dat die stryd tussen die twee unies al vir jare gelykop loop, veral die laaste vyf jaar. Die Bulle was vyf van die nege keer in Carling Curriebekerwedstryde aan die wenkant, vierkeer op die einste Loftus Versveld.
As jy gedink het die hitte van die bosveldson in Pretoria om 14:00 gaan ekstra energie tap Saterdag, sal die stryd in die Kaap net so fel wees, weliswaar ‘n bietjie koeler, maar op die veld gaan dit kook.
Beide spanne het sewe wedstryde gewen gedurende die seisoen en die wedstryd se omstandighede Saterdag is vir John Dobson effe vreemd, “dis die eerste keer dat ons teen mekaar gaan speel, die vorige keer is in die wiele gery deur Covid, jy kan dit skaars glo.”
“Ons weet hoe sterk die WP in die vaste fasette is, hulle het dit in die kompetisie bewys en ons is gereed vir hulle,” sê kaptein Lukhanyo Am.
Kan die Sharks die WP op hul tuisveld oorrompel, of gaan die WP in ’n ander rat inskakel en kwalifiseer vir die Curriebeker-eindronde volgende naweek?